དེ་ནས་ང་རང་རིམ་བཞིན་སློབ་ཆེན་འགྲིམས་པ་དང་།ལོ་རེའི་ལོ་གསར་དང་ཉེ་དུས་སུ་རྨོ་མོ་ལགས་ལ་རྒུན་འབྲུམ་སྐམ་པོ་རྒྱ་མ་འགའ་རེ་ཆག་མེད་དུ་ཉོས་པ་ཡིན།རྨོ་མོ་ལགས་ཀྱིས་དབུགས་ལམ་མི་བདེ་བ་དང་གློ་ལུ་བྱུང་དུས་རྒྱུན་པར་ཁ་ནང་དུ་རྡོག་འགའ་འཕངས་འགྲོ་ཞིང་།རྒུན་འབྲུམ་སྐམ་པོ་ཁུག་མ་གང་གིས་རྨོ་མོ་ལགས་ལ་ལོ་འགའ་རེར་འདང་བ་དང་།དེ་ལས་མང་ཤོས་ནི་ང་དང་ནུ་བོས་ཟོས་པ་ཡིན།ང་རང་སློབ་ཆེན་མཐར་ཕྱིན་ཁ་མར།བྱ་བའི་ལས་གནས་དང་ཞིབ་འཇུག་སློབ་མ་གཉི་གར་རྒྱུགས་ལྷན་དུ་འཕྲོད་པས།སྤྱིར་ཡིན་ན་སྐབས་དེར་ངེད་ཚང་གི་དཔལ་འབྱོར་ཆ་རྐྱེན་ཧ་ཅང་སྡུག་པོ་ཡོད་པས་ང་རང་བྱ་བའི་ལས་གནས་སྟེང་ཞུགས་ཏེ།སྐྱེས་ཕོ་རབ་ཅིག་གི་ཚུལ་གྱིས་ཁྱིམ་ཚང་གི་དཔལ་འབྱོར་གྱི་ཁག་འཁུར་དགོས་པ་ཡིན་མོད།ལོ་ན་གཞོན་པའི་ང་རང་སྐབས་དེར་རང་ཉིད་ཀྱི་ཕུགས་བསམ་མམ་སྦྱངས་འདུན་གྱི་བློ་དེའི་དབང་དུ་གྱུར་ནས་བྱ་བའི་ལས་གནས་སྟེང་མ་ཞུགས་པར།མུ་མཐུད་དུ་དགེ་རྒན་དམ་པ་བདུད་ལྷ་རྒྱལ་ལགས་ཀྱི་གམ་ནས་སློབ་གཉེར་ལ་སྦྱངས་བརྩོན་བྱས་པ་ཡིན།རྨོ་མོ་ལགས་ཀྱིས་རྒྱུན་པར་ང་ལ་བཤད་རྒྱུར།མོ་ནི་ལ་ཁའི་ཉི་མ་དང་ལ་རྟིང་གི་གྲིབ་མ་ལྟ་བུ་ཡིན་པས།ཁྱོད་རང་བྱ་བའི་ལས་གནས་སྟེང་ཞུགས་ཏེ་ཆུང་མ་བསུ་བ་དང་།ཚ་བོ་སྐྱེ་བ་སོགས་མཐོང་ཐུབ་རྒྱུ་མ་རེད།རེ་བ་ཉག་གཅིག་ཡོད་པ་ནི།མོ་རང་སོང་ཤུལ་དུ།ཨ་མ་ལགས་ལ་སེམས་ནས་གཅེས་དུངས་བྱ་དགོས་ཤིང་།ཁྱིམ་མི་དག་ལ་ན་ཚ་སོགས་ཅི་ཡང་མ་བྱུང་བར་བདེ་སྐྱིད་ཀྱིས་འཚོ་བ་དེ་ཡིན་ཟེར།འོན་ཀྱང་།ངས་ནི་རྨོ་མོ་ལགས་ཀྱི་རེ་བ་སྟོང་ཟད་དུ་བྱས་ཏེ་བྱ་བའི་ལས་གནས་སུ་མ་ཞུགས་པར།མུ་མཐུད་དུ་སློབ་གཉེར་ལ་ཆས་པ་ཡིན།